《晋阳示诸牧令 其一》
清代·伯麟

马疲思解缰，鱼涸思得水。鸟倦思栖枝，蜂饥思觅蕊。

物性如斯夫，人情可知矣。跛者不忘趋，盲者不忘视。

疲癃状既成，针乐谁能起。拯救本无术，悱恻犹难已。

何乃民瘠肥，无关心戚喜。手足常沾涂，朝夕负耒耜。

岂曰饱胥役，原为宁妇子。明察若无遗，闾阎得所恃。

琴堂鉴悬冰，花城霞散绮。穷檐愿易偿，伫听歌乐只。

作者简介：瑚锡哈理·伯麟（？-1823年）清朝大臣，字玉亭，满洲正黄旗人，清朝大臣。 由翻译举人授兵部笔帖式，擢右春坊右赞善，累迁内阁学士。乾隆五十七年，授盛京兵部侍郎，寻授山西巡抚。嘉庆九年，擢云贵总督。二十五年，召授兵部尚书，兼都统。道光元年，拜体仁阁大学士，管理兵部。寻以年老休致，仍充实录馆总裁。四年，卒，谥文慎。